‘Heroorweeg sekere regulasies of verwag reaksie’Pres. Cyril Ramaphosa (Maart 2020) (Foto: Jairus Mmutle/GCIS) Die DA het die regering gewaarsku om sekere regulasies van die afsonderingstydperk te heroorweeg of die risiko te loop van die teenstand van nienakoming. Dit kom nadat die regering Donderdag enkele wysigings aan die regulasies aangekondig het. Die afsonderingstydperk sou aanvanklik gister om middernag tot ŉ einde gekom het, maar is vroeër deur pres. Cyril Ramaphosa met ŉ verdere twee weke verleng. Die DA het dié wysigings verwelkom maar die regering versoek om sekere regulasies, wat burgers nie spesifiek help om die koronavirus te beveg nie, te heroorweeg. “Ons kort regulasies wat die lewe makliker maak vir burgers, en veral vir noodsaaklike werkers, om goedere en dienste te bekom en om die risiko van massa hongerte te voorkom,” het John Steenhuisen, DA-leier, gesê. “Die afsonderingstydperk gaan net werk indien dit samewerking tussen burgers bevorder. Sekere regulasies slaag nie hierin nie.” Die publikasie van die gewysigde regulasies was volgens Steenhuisen ook die geleentheid vir die regering om van die oormatig drakoniese maatreëls van die afgelope drie weke te heroorweeg en te vervang met maatreëls wat berus op gesonde verstand. “Dit was ŉ geleentheid wat hulle gemis het en nou loop ons die gevaar om die aanvanklike welwillendheid en ondersteuning vir die nakoming van die afsonderingstydperk te verkwis.” Van die regulasies rakende noodsaaklike goedere en dienste sowel as die algehele verbod op drank en sigarette blyk minder te doen te hê met die stryd teen die verspreiding van die virus as die staat wat sy stempel van outoriteit wil afdruk. “Dieselfde kan gesê word rakende die verbod op buurtwagte. Hoe langer dié verbod deel bly van die afsonderingstydperk se regulasies, hoe groter is die kans op wydverspreide openbare teenstand. Elke regulasie moet gemeet word aan die effektiwiteit daarvan om Covid-19 uiteindelik te verslaan.” DA-leier John Steenhuisen. (Foto: Armand Hough/ANA) Volgens Steenhuisen word daar reeds ŉ toename gesien in openbare teenstand rakende sekere aspekte van die afsonderingstydperk en is daar al meer voorvalle van plundering. “Dit sal net toeneem namate frustrasie toeneem en namate die ekonomiese werklikheid inskop vir miljoene wat reeds in armoede leef. Suid-Afrikaners wend hulle ook al hoe meer tot onwettige bronne van alkohol en sigarette, en dit kos die staat miljoene aan verlore belastinginkomste – geld wat ons nie nou kan bekostig om te verloor nie.” Steenhuisen het gesê die afsonderingstydperk het drie weke gelede met die publiek se aanvaarding afgeskop, maar is nou al hoe meer broos en dat daar die gevaar van sosiale onrus is. “As pres. Ramaphosa en sy kabinet nie binnekort optree om sommige van hierdie verbodsbepalings te verslap nie, gaan hy die redelike kern wat tot gevolg gehad het dat hierdie afsonderingstydperk van krag bly en funksioneer, verloor. Sodra ŉ reaksie van nienakoming momentum kry sal dit amper onmoontlik wees om te keer.” Die DA sê sy voorleggings vir ŉ sogenaamde slim-afsonderingstydperk behels ŉ buigsame, volhoubare model waar daar op en af geskuif kan word tussen afsonderingsvlakke en waar nodig daar plaaslike afsondering kan plaasvind. “Dit sal ons vermoë om te werk laat toeneem, terwyl ons steeds die virus beheer. Maar dit is geheel en al afhanklik van ŉ massiewe toets- en opsporingsprogram sodat ons noukeurig te werk kan gaan waar en wanneer die virus begin opvlam. Toetse moet ŉ 12 tot 24 uur-omkeertyd hê. Geen koste of moeite moet ontsien word om dit reg te kry nie.” Vir enige soort afsonderingstydperk om suksesvol te wees, is dit noodsaaklik om die publiek se instemming en nakoming te kry. “Dit is slegs moontlik wanneer hulle soos verantwoordelike volwassenes hanteer word en as burgers gerespekteer word.”